b'\n_START_ARTICLE_\nKarl Dane\n_START_SECTION_\nTidlig liv\n_START_PARAGRAPH_\nKarl Dane, som han blev kendt som, blev f\xc3\xb8dt som Rasmus Karl Therkelsen Gottlieb i Turesensgade 23 i K\xc3\xb8benhavn. Hans for\xc3\xa6ldre var Rasmus Carl Marius og Anne Cathrine Simonsen Gottlieb. Han havde tre br\xc3\xb8dre: Georg Valdemar Johan, Reinald Marius og Viggo Eiler. For\xc3\xa6ldrenes \xc3\xa6gteskab var tilsyneladende stormfuldt, og faderen havde et alkoholproblem og problemer med at styre finanserne. I 1903 blev de skilt, og Karl voksede derefter op hos sin mor._NEWLINE_Hans far var handskemager af profession, men elskede ogs\xc3\xa5 teateret. Omkring \xc3\xa5rhundredeskiftet byggede han et dukketeater, som folk begyndte at betale for at se; og samtidig begyndte Karl Dane og hans bror Reinald at optr\xc3\xa6de for tilskuerne. Hans far gik desuden til h\xc3\xa5nde p\xc3\xa5 et lokalt teater, hvor hans s\xc3\xb8nner fulgte ham p\xc3\xa5 arbejde. Karl Dane sagde senere, at dette var med til at inspirere ham til selv at blive skuespiller._NEWLINE_I 1900 blev b\xc3\xa5de Karl Dane og hans br\xc3\xb8dre maskinoperat\xc3\xb8rer og fik arbejde. Det var et arbejde, han troede skulle ern\xc3\xa6re ham resten af livet. I 1907 blev han imidlertid indkaldt til milit\xc3\xa6rtjeneste, hvor han tjente i Kystartilleriregimentet. Efter endt tjeneste giftede hans sig med kjolemager Carla Dagmar Hagen den 10. september 1910. Sammen fik de to b\xc3\xb8rn: Ejlert Carl (f\xc3\xb8dt 1911) og Ingeborg Helene (f\xc3\xb8dt 1912). Da 1. verdenskrig br\xc3\xb8d ud, blev han genindkaldt og n\xc3\xa5ede at blive korporal, f\xc3\xb8r han igen forlod milit\xc3\xa6ret i 1915._NEWLINE_Efter endt milit\xc3\xa6rtjeneste havde Karl sv\xc3\xa6rt ved at finde arbejde i Danmark, s\xc3\xa5 han besluttede at emigrere til Amerika. Den 25. januar 1916 rejste han alene til USA for at s\xc3\xb8ge arbejde. Han havde i sinde at f\xc3\xa5 resten af sin familie bragt over senere, n\xc3\xa5r han var kommet p\xc3\xa5 plads og havde r\xc3\xa5d til det. Han sejlede med SS Oscar II, med $25 p\xc3\xa5 lommen og uden at kunne tale andet end et par ord engelsk. Efter at have v\xc3\xa6ret igennem Ellis Island i februar samme \xc3\xa5r flyttede han til 345 Court Street i Brooklyn sammen med en ved navn Charles Lindgren. Samme dag fandt han arbejde i et jernst\xc3\xb8beri. I l\xc3\xb8bet af 1916 flyttede han til Lincoln i Nebraska, hvor han arbejde som bilmekaniker. I sommeren 1917 returnerede han til New York, hvor han igen arbejdede som mekaniker.\n_START_SECTION_\nTidlig filmkarriere og tyske roller\n_START_PARAGRAPH_\nSent i 1917 fik Karl Dane sin f\xc3\xb8rste filmrolle. Det var en lille birolle i en kortfilm fra Vitagraph Studios, filmet i Fort Lee, New Jersey. Her tjente han $3 om dagen, efter f\xc3\xb8r at have tjent det samme om ugen som bilmekaniker. Imidlertid blev hans rolle klippet ud, og navnet p\xc3\xa5 filmen kendes ikke; den formodes at v\xc3\xa6re g\xc3\xa5et tabt._NEWLINE_Derefter optr\xc3\xa5dte han i en anti-tysk film fra Warner Brothers ved navn My Four Years in Germany (Mine fire \xc3\xa5r i Tyskland), hvor han havde en rolle som "Kansler von Bethmann-Hollweg". Filmen blev udsendt den 29. april 1918 og blev en indtjeningssucces, der genererede $430.000 i indt\xc3\xa6gter sammenholdt med et indspilningsbudget p\xc3\xa5 $50.000, Det blev den f\xc3\xb8rste af mange s\xc3\xa5danne og lignende roller i hans tidlige karriere._NEWLINE_Hans n\xc3\xa6ste film blev Wolves of Kultur, som bestod af 15 kapitler og varede omkring 3 timer i alt. Filmen blev udgivet et kapitel ad gangen mellem 1918 og 1919. Filmen er blevet bevaret, men er ikke udgivet p\xc3\xa5 DVD. Han opfulgte det med filmen To Hell with the Kaiser skrevet af June Mathis, hvor han gentog sin rolle som "Kansler von Bethmann-Hollweg". Og f\xc3\xb8r han flyttede til Hollywood, f\xc3\xa6rdiggjorde Karl Dane yderligere tre film; alle i den samme anti-tyske propaganda genre og udgivet i 1919.\n_START_SECTION_\nFilmpause\n_START_PARAGRAPH_\nTidligt i 1921 m\xc3\xb8dte Karl Dane den unge svenske immigrant Helen Benson. De blev forelskede, han stoppede med filmene og sammen flyttede de til Van Nuys, Californien, og slog sig ned p\xc3\xa5 en farm med kyllingopdr\xc3\xa6t. De giftede sig den 15. juli 1921, men to \xc3\xa5r senere den 9. august 1923 d\xc3\xb8de hun i barselsengen sammen med parrets uf\xc3\xb8dte datter._NEWLINE_I december 1923 m\xc3\xb8dte han sin gamle ven Charles Hutchison, som overtalte ham til at optr\xc3\xa6de i en serie, han producerede.\n_START_SECTION_\nFilmstjerne\n_START_PARAGRAPH_\nI december 1924 st\xc3\xb8dte han ind i Robert McIntyre, som tidligere havde s\xc3\xb8rget for, at Karl Dane kom ind i Vitagraph, men som nu stod for casting hos MGM. Han anbefalede Karl Dane til en rolle i King Vidors seneste projekt. Karl Dane optr\xc3\xa5dte i rollen som "Slim" i filmen The Big Parade (Den store Parade, hvor han optr\xc3\xa5dte sammen med John Gilbert og Ren\xc3\xa9e Ador\xc3\xa9e. Filmen blev en k\xc3\xa6mpesucces og blev den n\xc3\xa6stmest indtjenende film i stumfilmenes historie \xe2\x80\x93 med en indtjening p\xc3\xa5 n\xc3\xa6sten $6,5 millioner (i datidens penge)._NEWLINE_Han arbejdede derefter sammen med Rudolph Valentino og Vilma Banky i filmen Son of the Sheik (Sheikens S\xc3\xb8n i rollen som "Ramadan". Ogs\xc3\xa5 denne blev en succes, som efter Valentinos d\xc3\xb8d blev genudgivet adskillige flere gange helt ind til slut 1930\'erne._NEWLINE_Efter Son of the Sheik underskrev Karl Dane en kontrakt med MGM i juni 1926. Han begyndte da at spille som komiker i flere film, heriblandt The Scarlet Letter (Det blodr\xc3\xb8de Bogstav) fra 1926 (instrueret af Victor Sj\xc3\xb6str\xc3\xb6m og medvirken af bl.a. Lillian Gish), La Boheme (ogs\xc3\xa5 instrueret af Vidor, og medvirken af bl.a. Gish, Gilbert og Ador\xc3\xa9e) og Alias Jimmy Valentine (Pengeskabseksperten) med William Haines og Leila Hyams.\n_START_SECTION_\nDane & Arthur\n_START_PARAGRAPH_\nKort efter indg\xc3\xa5elsen af kontrakten med MGM begyndte Karl Dane at arbejde p\xc3\xa5 filmen Bardelys the Magnificent (Kvindebedaareren) (hvor en ung John Wayne medvirkede). Det var p\xc3\xa5 denne film, at MGMs Harry Rapf besluttede at lave en duo ud af Karl Dane og George K. Arthur. Sammen blev de kaldt "Dane & Arthur". I maj 1927 var der premiere p\xc3\xa5 duoens f\xc3\xb8rste film, Rookies (Soldatens glade liv), som blev en \xc3\xb8jeblikkelig succes, og i juni 1927 underskrev MGM og Karl Dane en langtidskontrakt. Duoen forts\xc3\xa6tte med at lave succesfulde film, s\xc3\xa5som Detectives (Detektiverne), Circus Rookies (Cirkusliv) og The Trail of \'98 (Guldgraverne). I april 1928 br\xc3\xa6kkede Karl Dane skulderen ved en optagelse og p\xc3\xa5drog sig en alvorlig lungebet\xc3\xa6ndelse. Men han kom sig efter et stykke tid og vendte tilbage til filmen.\n_START_SECTION_\nLydfilm\n_START_PARAGRAPH_\nDane & Arthurs sidste stumfilm var Detectiverne fra 1928. Den 23. december 1928 blev deres f\xc3\xb8rste lydfilm, Brotherly Love (Reformf\xc3\xa6ngslet), udgivet. Arthur var skotte og havde en bem\xc3\xa6rkelsesv\xc3\xa6rdig men acceptabel britisk accent. Karl Dane derimod havde en kraftig og sv\xc3\xa6rt forst\xc3\xa5elig dansk accent, som ikke gjorde sig godt p\xc3\xa5 film. Duoen lavede alligevel seks yderligere film, den sidste China Bound (Kispus i Kina) i 1929._NEWLINE_I 1930 mistede han sin kontrakt med MGM. Han udtalte senere, at det skyldes et nerv\xc3\xb8st sammenbrud, og at han havde brug for en pause. Men allerede i december samme \xc3\xa5r tilb\xc3\xb8d Paramount Dane & Arthur en 23 uger lang \'Publix Theatre\' vaudeville-turn\xc3\xa9. Duoen lavede ogs\xc3\xa5 et par kortfilm til Paramount og RKO. Efter de 23 uger opl\xc3\xb8stes duoen._NEWLINE_I november 1931 oprettede Karl Dane et mineselskab sammen med nogle venner i Las Vegas. De kaldte selskabet for "Avelina Mines", men det blev ikke nogen succes. I februar 1932 var han tilbage med et vaudeville-show i Boston, denne gang solo uden Arthur \xe2\x80\x93 men stykket fik d\xc3\xa5rlig kritik og k\xc3\xb8rte kun kort tid. I december 1932 fik hans sidste film, The Whispering Shadow, premiere. Den havde som hovedperson Bela Lugosi.\n_START_SECTION_\nPrivatliv\n_START_PARAGRAPH_\nKarl Dane var aktiv i hele sit liv. Han elskede mange forskellige slags sport; sv\xc3\xb8mning, hesteridning, cykling, og han elskede "practical jokes". Han var ogs\xc3\xa5 en stor dyreven; efter filmen Trail of \'98 adopterede han to hunde fra filmen, der havde brug for et hjem. Han var ikke s\xc3\xa5 meget optaget af Hollywood-selskabslivet. Han fandt stor forn\xc3\xb8jelse i t\xc3\xb8mrerarbejde og byggede selv sit hus i Malibu i Californien. Han havde desuden et hjem i Beverly Hills. Han blev officiel amerikansk statsborger i 1919, hvor han ogs\xc3\xa5 samtidig officielt skiftede navn til "Karl Dane"._NEWLINE_Andre sagde om Karl Dane, at han var sjov, alvorlig og en smule naiv. Han var en genert og tilbagetrukket person og syntes ikke, at han passede ind p\xc3\xa5 grund af sine d\xc3\xa5rlige engelskkundskaber. Han forstod engelsk til fuldkommenhed, men havde altid en kraftig dansk accent og desuden ofte problemer med at finde de rette engelske ord for at kunne udtrykke sig._NEWLINE_Karl Dane elskede kvinder og var kendt for at v\xc3\xa6re noget af en kvindebed\xc3\xa5rer. Han plejede at hilse p\xc3\xa5 kvinder med et t\xc3\xa6t kram og et kys p\xc3\xa5 l\xc3\xa6berne, og grundet hans alvorlighed fandt mange kvinder ham mere elskv\xc3\xa6rdig end fremfusende.\n_START_SECTION_\nCarla Hagen\n_START_PARAGRAPH_\nKarl Danes f\xc3\xb8rste \xc3\xa6gteskab var med Carla Dagmar Hagen, som han giftede sig med den 10. september 1910 i Sankt Pauls Kirke i K\xc3\xb8benhavn, og som f\xc3\xb8dte ham hans levendef\xc3\xb8dte b\xc3\xb8rn: s\xc3\xb8nnen Ejlert Carl, i 1911, og datteren Ingeborg Helene i 1912. Da han i 1916 emigrerede til USA, havde han t\xc3\xa6nkt sig at f\xc3\xa5 dem bragt over senere. Men da han begyndte at f\xc3\xa5 succes i 1918, var de begyndt at miste kontakten, og Carla \xe2\x80\x93 der havde et d\xc3\xa5rligt helbred \xe2\x80\x93 \xc3\xb8nskede ikke l\xc3\xa6ngere at rejse til Amerika. De blev separeret samme \xc3\xa5r._NEWLINE_Det var ikke f\xc3\xb8r i 1925 med filmen The Big Parade, at hans familie i Danmark fik \xc3\xb8je for ham og begyndte at skrive med ham igen. De kendte ikke til hans ber\xc3\xb8mmelse i Amerika eller til hans navneskift \xe2\x80\x93 alligevel genkendte b\xc3\xa5de hans bror og hans nu 15-\xc3\xa5rige datter ham p\xc3\xa5 l\xc3\xa6rredet. Hans datter, der nu pludselig s\xc3\xa5 sin far, hun ellers kun havde kendt fra familiealbum, udbr\xc3\xb8d overrasket i biografen "Jamen det er min far!". Efter at have modtaget et brev fra sin bror, der spurgte, om han var Karl Gottlieb, svarede Karl Dane med gl\xc3\xa6de tilbage: "K\xc3\xa6re storebror! Jeg har modtaget dit brev og m\xc3\xa5 indr\xc3\xb8mme, at jeg er Karl Dane!". Han forblev da i kontakt med sin familie i Danmark.\n_START_SECTION_\nHelen Benson\n_START_PARAGRAPH_\nTidligt i 1921 m\xc3\xb8dte Karl Dane den svenske immigrant Helen Benson. De blev gift den 15. juni 1921 og flyttede sammen til Van Nuys i Californien, men Helen d\xc3\xb8de tragisk under en sv\xc3\xa6r f\xc3\xb8dsel den 9. august 1923. Barnet, en pige, d\xc3\xb8de ogs\xc3\xa5.\n_START_SECTION_\nEmma Sawyer\n_START_PARAGRAPH_\nI desperation og sorg over tabet af sin kone og datter indgik Karl Dane hurtigt i et nyt og ugennemt\xc3\xa6nkt \xc3\xa6gteskab med den syv \xc3\xa5r \xc3\xa6ldre Emma Awilda Peabody Sawyer \xe2\x80\x93 en telefonoperat\xc3\xb8r. De blev gift den 8. marts 1924, men separeret igen allerede den 30. september samme \xc3\xa5r. Efter at Karl Dane havde opn\xc3\xa5et succes som skuespiller i 1926, sags\xc3\xb8gte hun ham for at betale underholdsbidrag. Det er uvist, om det f\xc3\xb8rte noget med sig.\n_START_SECTION_\nThais Valdemar\n_START_PARAGRAPH_\nI juni 1928 blev han st\xc3\xa6rkt forelsket i den russiske danser Thais Valdemar. De kom sammen i en periode, og senere pr\xc3\xa6senterede de sig som \xc3\xa6gtefolk, selv om de aldrig formelt blev gift (en del kilder siger fejlagtigt, at hun var hans kone). De levede sammen i Karl Danes Beverly Hills-hjem indtil november 1928, hvor Thais Valdemar flyttede ud igen. I december sags\xc3\xb8gte hun ham for l\xc3\xb8ftebrud og en erstatning p\xc3\xa5 $75.000 \xe2\x80\x93 men s\xc3\xb8gsm\xc3\xa5let blev opgivet igen i starten af 1929.\n_START_SECTION_\nEfterm\xc3\xa6le\n_START_PARAGRAPH_\nMange af Karl Danes film er bevaret og eksisterer i dag, f\xc3\xa5 er tilg\xc3\xa6ngelige p\xc3\xa5 DVD, bl.a. Son of the Sheik, The Big Parade og The Whispering Shadow. Filmen Bardelys the Magnificent var troet g\xc3\xa5et tabt, men 30 minutter af den er nu blevet fundet. En del af Dane & Arthurs kortfilm er ogs\xc3\xa5 bevaret, men er endnu ikke udgivet p\xc3\xa5 DVD._NEWLINE_Karl Dane har f\xc3\xa5et sin egen stjerne p\xc3\xa5 Hollywood Walk of Fame for sine bidrag til filmen. Stjernen er p\xc3\xa5 6140 Hollywood Boulevard (foran \'Henry Fonda Music Box Theater\')._NEWLINE_Karl Danes nedtur som f\xc3\xb8lge af talefilmenes indtog er bearbejdet i Kenneth Angers bog Hollywood Babylon II._NEWLINE_Ugebladet Fokus udgave den 12. oktober 2006 en st\xc3\xb8rre artikel for at fejre, hvad der ville have v\xc3\xa6ret Karl Danes 120 \xc3\xa5rs f\xc3\xb8dselsdag. Den 28. januar 2008 holdt Det Danske Filminstitut en "Karl Dane Retrospective" i K\xc3\xb8benhavn. Laura Petersen Balogh holdt en tale med klip fra Karl Danes filmkarriere. Festivalen blev bes\xc3\xb8gt af nogle af Karl Danes danske efterkommere.'